**Kummitusilmalaivat** olivat väitettyjä tunnistamattomia lentäviä kohteita, jotka muistuttivat ilmalaivoja, ja joita usein pidettiin sellaisina. Kummitusilmalaivojen pääkausi osuu vuosiin 1892-1918.

Kummitusilmalaivoja havaittiin Yhdysvaltain läntisissä osavaltioissa 1800-luvulla ja 1900-luvun alussa. Sanomalehdet raportoivat näistä havainnoista varsinkin vuosina 1896–1897, joskin oudot lentoalukset kuuluivat jo varhaisempiin Villin lännen tarinoihin. Havainnoitsijoiden mukaan lentoalukset muistuttivat useimmiten ilmalaivoja, ja ne erosivat selvästi kuumailmapalloista ja liidokeista. Toisaalta joskus havaittiin vain liikkuva valopallo tai muuta omituista. Joissain havainnoissa ilmalaivassa väitettiin nähdyn matkustajia. Usein havaintoihin liittyivät kirkkaat valot.

Keskilännen yllä havaittuja kohteita pidettiin aikanaan valtaosassa tapauksista ihmisten tekeminä aluksina. Tuohon aikaan oli jo olemassa alkeellisia ilmalaivoja. Mystisiä aluksia ei kuitenkaan yhdistetty mihinkään tunnettuun ilma-alukseen tai ilma-alusten rakentajaan. Tuntemattomaksi jääneen keksijän arveltiin salassa rakentaneen niitä. Ilmalaivojen väitetyt ominaisuudet olivat myös epätavallisia, alukset kuvattiin usein isokokoisiksi ja nopeiksi, vaikka tuon ajan ilmalaivat olivat kömpelöitä ja melko pieniä. Alusten kuvaukset muistuttavat myöhempien aikojen zeppeliinejä. Jotkut huijarit yrittivät, mutta kukaan ei pystynyt todistamaan edustavansa tahoa, joka olisi rakentanut ja lentänyt näillä ilmalaivoilla. Jotkut pitivät ilmalaivoja salaisena aseena Kuubaa vastaan Espanjan ja Yhdysvaltain välisessä sodassa.*lähde?*

Vuosina 1896 ja 1897 havaittuja ilmalaivoja pidettiin usein samana aluksena. Kerran sen väitetään lentäneen Kaliforniasta Yhdysvaltain poikki Chicagoon, ja tulleen havaituksi useasti matkan varrella.

On arveltu, että useat tapaukset olivat huijauksia. Mystisiin ilmalaivoihin uskovien sanomalehtien tai muiden tahojen väitetään lähettäneen ilmalaivan muotoisia ilmapalloja aikaansaamaan havaintoja väitteidensä tueksi. Aluksia selitettiin aikanaan myös maapallon ulkopuolisten olioiden rakentamiksi, vaikka nämä selitykset olivat harvinaisia. Ufologia syntyi vasta toisen maailmansodan jälkeen ja sen piirissä on esitetty, että ainakin jotkut havaitut "mystiset ilmalaivat" olisivat maapallon ulkopuolista alkuperää olevia laitteita.

Kummitusilmalaivojen historia
-----------------------------

Kummitusilmalaivoja nähtiin Yhdysvaltain itärannikolla 1877, ja runsaasti New Mexicon osavaltiossa vuodesta 1877 alkaen.
Mystisten ilmalaivojen pääkausi osuu vuosiin 1892-1918..

Venäjän Puolassa oli vuonna 1892 kummitusilmalaiva-aalto, jossa ilmalaivoja nähtiin yleensä yöllä, ja näissä laivoissa oli voimakkaat etsintävalot.

Ensimmäiset Yhdysvaltain vuosien 1896-1897 aallon ilmalaivat näkyivät Pohjois-Amerikan taivaalla marraskuussa 1896 noin kuukauden ajan. Ensimmäiset havainnot tehtiin Kaliforniassa, ja ilmalaivat näyttivät monesti liikkuvan itään päin. Näissä ilmalaivoissa oli kirkkaat valonheittäjät ja ne kykenivät lentämään vastatuuleen. Joskus maahan laskeutuessaan ne nousivat ilmaan, jos ihmiset tulivat niiden lähelle. Ilmalaivoissa kerrottiin näkyneen joskus ihmisen näköisiä olentoja.

Joulukuun jälkeen ilmalaivat hävisivät näkyvistä ja ihmisten mielistä, mutta palasivat maaliskuussa suuremmin joukoin takaisin Keskilänteen pohjoisen Kansasin ja eteläisen Nebraskan maaseuduille. 25. maaliskuuta ilmalaiva lensi kello 22 kaupungin*selvennä* yli. Tämän jälkeen ilmalaivoja nähtiin joka päivä. Ilmalaivat näkyivät monesti pitkään, jopa tunnin, ja niillä oli joskus jopa tuhansia silminnäkijöitä.

12. huhtikuuta havaintoja tuli valtavasti, ja varsinainen aalto alkoi 15. huhtikuuta, jolloin ilmalaivoja nähtiin laajalti Yhdysvalloissa. Muutamien ilmalaivojen kerrottiin räjähtäneen, ja niiden osien sinkoilleen maahan. Joidenkin ilmalaivojen miehistöä nähtiin. Erään ilmalaivan väitettiin laskeutuneen Michiganiin, ja sieltä tulleen pitkä mies, joka puhui mylvien outoa kieltä. Monia muutakin kohtaamisia ilmalaivojen miehistön kanssa ilmoitettiin. Huhtikuun 15. päivän jälkeen sikarin muotoisia ilmalaivoja ja ilmapalloja nähtiin runsaasti keskisessä ja itäisessä Yhdysvalloissa.

17. huhtikuuta väitettiin ilmalaivan räjähtäneen maassa lähellä Auroran kaupunkia Teksasissa, ja sirpaleiden joukosta löytyneen vieraalta planeetalta tulleen ohjaajan ruumiin. Myöhempien tutkimusten mukaan tapahtuma oli sanomalehtipila. Valokuvaajat ottivat trikkikuvia ilmalaivoista..

Kansasissa ilmoitettiin 23. huhtikuuta 1897 ilmalaivan outojen olentojen leikelleen ja vieneen lassoamalla naudan ruhon, jättäen vain joitain paloja ruumiista. Näitä paloja löytyi Le Roy:n läheltä. Tapauksesta annettiin valaehtoinen todistuskin, jonka allekirjoitti moni paikallinen asukas. Kansasin ilmalaivasta kertoivat suurin otsikoin myös monet Euroopan lehdet. Tapauksesta tuli ufoklassikko, jonka muun muassa ranskalainen ufotutkija Jacques Vallée otti ufokirjaansa. Tämä luotettavana tunnetun liikemies Alexander Hamiltonin Vernonista ilmoittama tapaus oli huijaus, joka liittyi paikallisen Ananias-nimisen valehtelijakerhon toimintaan, jossa voittaja oli se, joka keksi mahdollisimman suuren, uskottavalta kuulostavan valheen.. Eräät laskivat piloillaan kuumailmapallon liikkeelle Iowan Burlingtonissa huhtikuussa 1897.

Kesällä 1897 outoja ilmalaivoja myös muualla kuin Yhdysvalloissa, muun muassa Norjassa, Ruotsissa ja Kanadassa, ja syksyllä jopa Siperiassa asti. Vuonna 1901 ilmalaivahavaintoja tehtiin Isossa-Britanniassa ja Itä-Euroopassa. Ilmalaivoja nähtiin koko maailmassa vuonna 1909, jotkut raportit tulivat Isosta-Britanniasta, toiset Yhdysvaltain koillisrannikolta Uudesta Englannista ja eräät Uudesta-Seelannista. Vuoden 1909 aallon Ison-Britannian Itä-Angliassa ollaan arveltu alkunsa Saksan kehittyvien ilmalaivojen pelosta; Saksan tuolloiset ilmalaivat eivät olisi kyenneet lentämään Englantiin.

1800- ja 1900-lukujen vaihteessa nousi ilmaan ensimmäinen zeppeliini, jotakuinkin samoihin aikoihin ensimmäisten lentokoneiden kanssa. Arvoituksellisia ilmalaivoja, joita ei kuitenkaan voitu yhdistää näihin, nähtiin edelleen, muun muassa Englannissa 1912 ja 1913. Vuonna 1914 liikkui huhuja Saksan ilmalaivojen uhasta Isoa-Britanniaa vastaan ja näitä ilmalaivoja väitettiin, tosin ilman syytä, nähdynkin. Pian Saksan ilmalaivat myös todella pommittivat jonkin verran Isoa-Britanniaa ensimmäisessä maailmansodassa vuosina 1915-1918. Etelä-Afrikassa nähtiin 1914 kummituslentokoneita ja Yhdysvalloissa ilmalaivoja maailmansodan aikana 1914-1918.

Ilmalaiva-aaltoja
-----------------

Vuosia, jolloin väitettiin nähdyn kummitusilmalaivoja.

Venäjä: 1892, 1912-3
Yhdysvallat: 1896-7, 1904-10, 1914-8
Kanada: 1896-7, 1914-7
Etelä-Afrikka: 1899, 1914
Ranska: 1903, 1912
Tanska: 1908
Uusi-Seelanti: 1909
Australia: 1909
Ruotsi: 1909
Belgia: 1913
Alankomaat: 1913
Saksa: 1913
Romania: 1913
Itävalta-Unkari: 1913
Norja: 1914-6

Lähteet
-------

* Jerome Clark: *The UFO Book: Encyclopedia of the Extraterrestrial*. Visible Ink, 1998. ISBN 1-57859-029-9.
* Jerome Clark, David M. Jacobs (editor): "The Extraterrestrial Hypothesis in the Early UFO Age", *UFOs and Abductions: Challenging the Borders of Knowledge*, s. 122-140. University Press of Kansas, 2000. ISBN 0-7006-1032-4.
* David Michael Jacobs: *The UFO Controversey In America*. Indiana University Press, 1956. ISBN 0-253-19006-1.
* Edward J. Ruppelt: *The Report on Unidentified Flying Objects*. NICAP, 1956. Teoksen verkkoversio. (englanniksi)
* Tapani Kuningas: *Ufojen jäljillä : Uusimmat ufo-havainnot Suomesta ja muualta*. Kirjayhtymä, 1971.
* Kari A. Kuure, Juhani Kyröläinen: *Katoavatko ufot? : ufoilmiön kriittistä tarkastelua*. Ursan julkaisuja; 48. Tähtitieteellinen yhdistys Ursa, 1993. ISSN 0357-7937.

### Viitteet

1. 1 2
2. ↑   (Arkistoitu – Internet Archive)
3. ↑  Kuningas 1971, 14-
4. ↑  Kuningas 1971, 33
5. ↑  Kuure – Kyröläinen 1993, 27
6. ↑  Gilles Van Nederveen: Solving the 1897 Airship Mystery (Michael Busbyn kirjan lyhyt esittely.)  28. joulukuuta 2004. Air & Space Power Journal.  Arkistoitu 5.10.2006. Viitattu 3. heinäkuuta 2007. (englanniksi)
7. ↑  Scareships over Britain: The Airship Wave of 1909 Ufo Sverige. Viitattu 3. heinäkuuta 2007. (englanniksi)
8. 1 2  Peter Rogerson: Literary criticism (Arvostelu kirjoista The Scareship Mystery: A Survey of Phantom Airship Scares 1909-1918 ja Scareships over Britain: The Airship Wave of 1909.)  6/2000. Magonia. Viitattu 10.3.2008. (englanniksi)
9. ↑

Aiheesta muualla
----------------

* The museum of unnatural mystery: The Mystery Airship of 1896. (englanniksi)
* (Arkistoitu – Internet Archive) (ranskaksi)
* (englanniksi)